DOICIMÉAD INMHEÁNACH OIBRE DE CHUID AN CHOIMISIÚIN

ACHOIMRE FEIDHMIÚCHÁIN AR AN MEASÚNÚ TIONCHAIR

a ghabhann leis an doiciméad

Tograí reachtacha

chun na rialacháin maidir leis an Aerspás Eorpach Aonair a thabhairt cothrom le dáta - SES2+

1. An fhadhb a shainiú

Tá sé mar aidhm ag an tionscnamh Aerspás Eorpach Aonair (SES) feabhas a chur ar éifeachtúlacht fhoriomlán na slí ina ndéantar an t‑aerspás Eorpach a eagrú agus a bhainistiú. Thaispeáin an taithí a fuarthas le SES I ó 2004 i leith agus SES II ó 2009 i leith go bhfuil prionsabail agus treo an SES bailí agus gur fiú leanúint dá gcur chun feidhme. Ach tá moill ar chur chun feidhme an tionscnaimh. Ba cheart go bhfeabhsódh an pacáiste SES 2+ cur chun feidhme SES II trí dhíriú ar nithe institiúideacha áirithe, agus chomh maith leis sin ar fheidhmíocht soláthairtí seirbhísí aerloingseoireachta a fheabhsú tuilleadh.

Is é an chéad réimse fadhbanna a dtugtar aghaidh air sa mheasúnú tionchair SES2+ an éifeachtúlacht neamhleor maidir le soláthar Seirbhísí Aerloingseoireachta (SAL). Tá soláthar SAL neamhéifeachtúil go leor fós maidir le héifeachtúlacht ó thaobh costais agus eitiltí de, agus ó thaobh acmhainne de freisin. Is léir sin nuair a dhéantar comparáid leis na Stáit Aontaithe, a bhfuil aerspás de mhéid chomhchosúil ann. Sna Stáit Aontaithe, soláthraí seirbhísí amháin a rialaíonn an t‑aerspás, i gcomparáid le 38 soláthraí seirbhísí faoi bhealach san Eoraip. Rialaíonn an soláthraí seirbhísí sna Stáit Aontaithe beagnach 70% níos mó eitiltí agus foireann 38% níos lú aige. Easnaimh na hEorpa i mbunú agus i bhforfheidhmiú na scéime feidhmíochta, údaráis mhaoirseachta neamhéifeachtacha, agus líon díréireach ard na mball foirne tacaíochta atá ag obair do na soláthraithe seirbhísí is mó is cúis leis na difríochtaí sin ó thaobh táirgiúlachta de.

Is í an dara fadhb a dtugtar aghaidh uirthi an córas BAT ilroinnte. Is éard atá sa chóras BAT Eorpach 27 údarás náisiúnta maoirseachta a dhéanann maoirseacht ar os cionn céad Soláthraí Seirbhísí Aerloingseoireachta (SSALanna), ina bhfuil difríochtaí maidir leis na córais, rialacha agus nósanna imeachta a mbeifí ag súil leo. Is iomaí costas breise a eascraíonn as an líon mór soláthraithe seirbhísí a bheith san Eoraip, a bhfuil a chóras féin ag gach ceann acu, a chuireann oiliúint ar a bhfoirne féin den chuid is mó, a bhfuil a nósanna imeachta oibriúcháin féin acu agus atá teoranta ó thaobh críche de seirbhísí a sholáthar in aerspás beag. Leis an ilroinnt a shárú, tá molta ag an SES Bloic Feidhme Aeir trasteorann (FABanna) agus Bainisteoir Gréasán láraithe a bheith ann le seirbhísí áirithe ar leibhéal an ghréasáin a riaradh. Mar sin féin, níl na FABanna dírithe ar fheidhmíocht fós agus tá an Bainisteoir Gréasán rólag.

Rachaidh an tionscnamh SES 2+ i bhfeidhm ar fhormhór na SSALanna, ar údaráis na mBallstát, ar úsáideoirí aerspáis, ar an gCoimisiún agus ar EASA.

Fadhbanna, cúiseanna agus bunchúiseanna

2. Coimhdeacht

Déanann Airteagail 58, 90, agus 100 den Chonradh ar Fheidhmiú an Aontais Eorpaigh cuspóirí an mhargaidh inmheánaigh i gcomhthéacs Chomhbheartas Iompair an AE a leathnú go dtí aeriompar.

Ní féidir le gníomhartha ó na Ballstáit amháin acmhainn agus sábháilteacht bharrmhaith a áirithiú, agus ag an am céanna leibhéil na gcostas maidir le seirbhísí bainistíochta aerthráchta san AE a laghdú. Nuair a chomhaontaigh siad pacáistí SES I agus SES II, ghlac na Ballstáit leis go bhfuil ilroinnt an aerspáis Eorpaigh, faoi thionchar rialacha náisiúnta agus teorainneacha geografacha, ag croílár na faidhbe.

3. Cuspóirí

Cuspóir ginearálta:

Iomaíochas Chóras Eitlíochta na hEorpa vis-à-vis réigiúin eile inchomparáide a fheabhsú, agus go háirithe forbairt bhreise a dhéanamh ar an tionscnamh Aerspás Eorpach Aonair

Cuspóirí sonracha:

SO1: Feidhmíocht na Seirbhísí Aerthráchta ó thaobh éifeachtúlachta a fheabhsú

SO2: Úsáid na hacmhainne bainistíochta aerthráchta a fheabhsú

Cuspóirí oibríochtúla:

OO1: A áirithiú go mbíonn soláthar Seirbhísí Aerloingseoireachta trédhearcach, bunaithe ar phrionsabail an mhargaidh agus ar luach do chustaiméirí.

OO2: Ról na nÚdarás Maoirseachta Náisiúnta a neartú

OO3: An próiseas spriocanna a chur ar bun agus forfheidhmiú na scéime feidhmíochta a neartú (lena n‑áirítear neartú an Chomhlachta Athbhreithnithe Feidhmíochta / Aonaid Athbhreithnithe Feidhmíochta (PRB / PRU)

OO4: atreorú straitéiseach FABanna

OO5: rialachas agus raon feidhme oibríochtúil an Bhainisteora Gréasán a neartú

4. Roghanna beartais

Bunaithe ar anailís agus comhairliúchán le geallsealbhóirí, aithníodh sraith leathan beart i sé réimse beartais, a bhfuil an acmhainneacht iontu uile dul i ngleic le cúiseanna na bhfadhbanna a bhfuil cur síos thuas orthu.

Bunchúis na réimsí fadhbanna || Fearainn bheartais || Roghanna beartais a breithníodh

Réimse Fadhbanna 1: Éifeachtúlacht neamhleor an tSoláthair Seirbhísí Aerloingseoireachta

Monaplachtaí nádúrtha a bheag nó a mhór is ea SSALanna || 1: Seirbhísí Tacaíochta || 1.1 — Ná déan aon rud

1.2 - Deighilt feidhme na seirbhísí tacaíochta

1.3 - Deighilt struchtúrach na seirbhísí tacaíochta

Tá easpa béime ar chustaiméirí ag oibríochtaí SSAL || 2: SSALanna a dhíriú ar riachtanais an chustaiméara || 2.1 — Ná déan aon rud

2.2 - Comhairliúchán feabhsaithe agus glacadh le pleananna infheistíochta áirithe ag úsáideoirí aerspáis.

2.3 - 2.2 fara ról i rialachas SSAL a thabhairt do ghrúpaí úsáideoirí aerspáis

Ról rialála neamhéifeachtach na NSAanna || 3: Ról neamhéifeachtach na NSAanna || 3.1 — Ná déan aon rud

3.2 - Comhar frithpháirteach, comhordú ar leibhéal an AE agus comhthiomsú saineolaithe a thabhairt isteach

3.3 - 3.2 móide scaradh institiúideach NSAanna ó na SSALanna

Sásra rialachais mí-éifeachtach leis an scéim feidhmíochta a chur ar bun || 4: Sásra rialachais na scéime feidhmíochta || 4.1 — Ná déan aon rud

4.2 - Rannpháirtíocht Laghdaithe na mBallstát sa phróiseas maidir le spriocanna a leagan síos. An PRB faoi mhaoirseacht an Choimisiúin.

4.3 – Cead a thabhairt do na Ballstáit an PRB a ainmniú go díreach, ach ligean don PRB féin na spriocanna a shocrú, gan nós imeachta coiste.

Réimse Fadhbanna 2: Córas BAT ilroinnte

Níl hí an fheidhmíocht a spreagann FABanna , agus ní leor breisluach an tsocraithe reatha || 5: Tosaíochtaí FABanna a athrú || 5.1 — Ná déan aon rud

5.2 - Cruthaigh spriocanna / critéir níos saintreoraí agus infhorfheidhmithe do FABanna

5.3 - Cruthaigh múnla FAB atá níos solúbtha agus ina bhfuil níos mó béime ar an bhfeidhmíocht

5.4 - Cur chuige barr anuas, agus eintiteas nua arna chruthú as an PRB agus an Bainisteoir Gréasán chun soláthar seirbhísí a leagan amach

Ról lag agus raon feidhme teoranta an Bhainisteora Gréasán || 6: Ról an Bhainisteora Gréasán || 6.1 — Ná déan aon rud

6.2 - Rialachas oibríochtúil a bhogadh chuig an tionscal agus rialachas an AE agus na stát ar chúrsaí straitéiseacha a shimpliú

6.3 - Cruthaigh gnóthas comhpháirteach tionscail leis an mBainisteoir Gréasán a riaradh

6.4 - Mar rogha 6.2 nó 6.3, ach le ról do Eurocontrol bunaithe ar an mBainisteoir Gréasán agus soláthraí seirbhísí níos cuimsithí, níos lárnaithe, agus leagan an aerspáis sa chiall is leithne san áireamh

Rogha Beartais 1: Seirbhísí Tacaíochta [1]. Is í an chéad rogha gan aon rud a dhéanamh (1.1). Is féidir seirbhísí tacaíochta a dheighilt ó thaobh feidhme (rogha 1.2) nó ó thaobh struchtúir (rogha 1.3) de freisin. I gcás na deighilte feidhme, ba ghá d'SSALanna soláthar seirbhísí tacaíochta a eagrú go hinmheánach, ionas gur féidir iad a idirdhealú go soiléir mar aonad gnó ar leith. Dá roghnófaí deighilt struchtúrach, d'aistreofaí sócmhainní agus an fhoireann is gá do sholáthar seirbhísí tacaíochta chuig eagraíocht ar leith a bheadh neamhspleách ar an soláthraí seirbhísí rialaithe aerthráchta lárnach.

Rogha Beartais 2: SSALanna a dhíriú ar riachtanais an chustaiméara. Is í an chéad rogha gan aon rud a dhéanamh (2.1). Éilíonn an dara rogha (2.2) feabhas ar chomhairliúchán úsáideoirí aerspáis agus cuireann sí ar chumas grúpaí úsáideoirí aerspáis glacadh le pleananna infheistíochta SSAL. Cuireann Rogha 2.3 le rogha 2.2 trí shuíochán éigeantach ar an mbord bainistíochta/ maoirseachta a thabhairt do gach ceann de na trí ghrúpa úsáideoirí aerspáis (aerlínte, eitlíocht mhíleata agus eitlíocht ghinearálta/gnó).

Rogha Beartais 3: Ról neamhéifeachtach na nÚdarás Maoirseachta Náisiúnta (NSAanna). Is í an chéad rogha gan aon rud a dhéanamh (3.1). Díríonn Rogha 3.2 ar chomhar níos dlúithe idir na NSAanna a chruthú agus malartú dea-chleachtais agus comhthiomsú saineolaithe náisiúnta faoi EASA a spreagadh. Cuireann Rogha 3.3 le rogha 3.2 ach éilíonn sí deighilt institiúideach iomlán na NSAanna ó na SSALanna a ndéanann siad maoirseacht orthu, seachas an deighilt feidhme atá ann faoi láthair.

Rogha Beartais 4: Sásra rialachais na scéime feidhmíochta. Má roghnaítear an rogha gan aon rud a dhéanamh (4.1), níorbh fhéidir cuspóirí tosaigh SES 2020 a bhaint amach. Le rogha 4.2, ghiorrófaí an próiseas spriocanna a leagan amach agus laghdófaí acmhainn na mBallstát tionchar a imirt. Le rogha 4.3 d'athrófaí an socrú atá ann cheana féin go hiomlán, trína cheadú do na Ballstáit (seachas don Choimisiún) comhaltaí PRB a ainmniú, fad is a chloítear le dianchritéir neamhspleáchais. Ansin shocródh an PRB féin na spriocanna agus chuirfí deireadh leis an bpróiseas imeachta coiste go hiomlán chun luas agus éifeachtacht an phróisis a áirithiú.

Rogha Beartais 5: Athdhíriú na FABanna. D'fhágfadh an rogha gan aon rud a dhéanamh (5.1) go bhféadfadh an próiseas mall leanúint ar aghaidh agus ní mhéadódh sí béim na FABanna ar fheidhmíocht. Chuirfeadh rogha 5.2 spriocanna saintreoracha in áit na gcritéar FAB atá ann faoi láthair. Dhéanfadh rogha 5.3 uirlisí níos solúbtha de na FABanna chun feidhmíocht a fheabhsú. D'aistreofaí leagan amach an aerspáis de réir a chéile chuig an mBainisteoir Gréasán (an leibhéal atá os cionn FABanna). I rogha 5.4, chruthófaí eintiteas pleanála lárnach le haerspás an AE a leagan amach ar shlí eile bunaithe ar 4-6 mhórbhloc lamháltais.

Rogha Beartais 6: Ról an Bhainisteora Gréasán. Sa rogha gan aon rud a dhéanamh (6.1), leanfaí den fhorbairt ar an mBainisteoir Gréasán bunaithe ar an raon feidhme dlí agus na feidhmeanna atá ann faoi láthair. I rogha 6.2, chruthófaí córas rialachais dhá-leibhéal. Choinneodh na Ballstáit ceart crosta fós i gcúrsaí a bhaineann le ceannasacht náisiúnta, ach chinnteodh an tionscal rialachas oibríochtúil. I rogha 6.3, dhéanfaí Gnóthas Comhpháirteach Tionscail den Bhainisteoir Gréasán. Amhail rogha 6.2 agus rogha 6.3, d'éileodh rogha 6.4 athchóiriú rialachais chun ról an tionscail a fheabhsú. Gné lárnach breise i rogha 6.4 is ea coincheap na seirbhísí láraithe faoina lárófaí seirbhísí BAT nua áirithe faoi spreagadh sonraí a bhaineann le SESAR.

5. Measúnú Tionchair

I ngeall ar an mbéim láidir ar chost‑éifeachtúlacht, is tionchair eacnamaíocha agus sóisialta iad príomhthionchair an tionscnaimh seo, agus is tionchair indíreacha iad na tionchair chomhshaoil den chuid is mó.

5.1. Struchtúr agus seirbhísí tacaíochta comhtháite

Baineann sochair theoranta le Rogha 1.2 (deighilt feidhme), go háirithe maidir le trédhearcacht costais a bhaineann le seirbhísí tacaíochta. Is mó an seans go spreagfaidh rogha 1.3 (deighilt struchtúrach iomaíocht SAL agus go n‑ísleoidh sí na costais d'oibreoirí aeir. Mar sin féin, d'fhéadfadh méadú éifeachtúlachta dálaí oibre níos déine agus fostaíocht laghdaithe sna SSALanna a chruthú. Dá réir sin, is í rogha 1.3 an ceann is fearr ó thaobh feidhmíochta de, fad a thugann rogha 1.2 feabhsuithe feidhmíochta incriminteacha agus níos lú iomarcaíochtaí agus anacra d'fhostaithe SSAL.

5.2. SSALanna a dhíriú ar riachtanais an chustaiméara

Bheadh tionchar dearfach ar éifeachtúlacht fhoriomlán agus ar acmhainn ag rogha 2.2. (Feabhas ar chomhairliúchán agus glacadh leis) agus rogha 2.3. (bord rialachais) araon, ach freisin bheadh roinnt tionchair dhiúltaigh acu ar dhálaí fostaíochta sna SSALanna. Cé gurb airde de bheagán na buntáistí a bhaineann le rogha 2.3 ná le rogha 2.2, baineann rioscaí níos airde le rogha 2.3 agus ba dheacra í a chur chun feidhme go polaitiúil. Dá bhrí sin, is cosúil gur ag rogha 2.2 atá an chothromaíocht is fearr idir costais ghearrthéarmacha agus fhadtéarmacha agus sochair.

5.3. Ról neamhéifeachtach na NSAanna

Tugann Rogha 3.3, a chuireann deighilt institiúideach le rogha 3.2 (comhar frithpháirteach agus comhthiomsú saineolaithe), sochair níos airde, ach tá rioscaí arda polaitiúla ag baint léi. Cé gurb ísle na rioscaí a bhaineann le rogha 3.2, is lú i bhfad freisin a cuid buntáistí. Dá bhrí sin, is í rogha 3.3 an ceann is fearr.

5.4. Sásra rialachais na scéime feidhmíochta

Tá torthaí leathana comhchosúla ag rogha 4.2 agus rogha 4.3, ach tá difríochtaí móra eatarthu maidir leis na rioscaí (polaitiúla) a bhaineann leo. Le haghaidh rogha 4.2 (rannpháirtíocht laghdaithe na mBallstát), tá an riosca nasctha leis an dóchúlacht go dtiocfaidh na Ballstáit ar chomhaontú maidir leis an togra. Tá riosca suntasach go gcaillfeadh an AE smacht ar an scéim feidhmíochta ag baint le rogha 4.3 (na Ballstáit ag ainmniú an PRB go díreach , gan nós imeachta coiste). Tá an rogha bunaithe ar mheasúnú riosca, a thugann breith i bhfabhar rogha 4.2.

5.5. Tosaíochtaí FABanna a athrú

Is ag rogha 5.4 (FABanna barr anuas) atá na tairbhí éifeachtúlachta agus acmhainne is airde, go mór fada, ach is rogha í freisin a bheadh an‑deacair a chur chun feidhme go polaitiúil agus tá roinnt rioscaí tromchúiseacha maidir le hindéantacht theicniúil ag baint léi. Tugann rogha 5.3 (FABanna solúbtha) na buntáistí céanna, a bheag nó a mhór, le rogha 5.2 (spriocanna saintreoireacha), ach is fearr atá sí ag teacht le bunphrionsabail na scéime feidhmíochta. Tá acmhainneacht bhreise aici freisin má chomhcheanglaítear go cliste le roghanna eile í. D'fhéadfaí í a mholadh dá bhrí sin mar an rogha is fearr, ar choinníoll go leagfaí síos spriocdháta le haghaidh athbhreithniú ar an gcoincheap FAB.

5.6. Ról an bhainisteora gréasán

Is í rogha 6.4 (Eurocontrol mar Bhainisteoir gréasán leathnaithe) a thugann na sochair éifeachtúlachta agus acmhainne is mó. Is í an t‑aon cheist ar cheart í a chomhcheangal leis an múnla rialachais i rogha 6.2 (rialachas oibríochtúil de réir tionscail) nó rogha 6.3 (Gnóthas Comhpháirteach tionscail). Tá rogha 6.3 beagán chun tosaigh, toisc gur gníomhaí a d'fhéadfadh an eagraíocht éifeachtúlachtaí a lorg más é an tionscal a dhéanfadh í a riaradh go hiomlán ná dá leanfadh na Ballstáit i rialachas lena gcuid status quo náisiúnta a chosaint. Toisc gur SSAL amhail ceann ar bith eile a bheadh sa Bhainisteoir Gréasán agus é ag soláthar seirbhísí láraithe, ba loighciúil bheith i bhfabhar bainistíochta tionscail agus comhcheangal de roghanna 6.4 agus 6.3 a roghnú mar an rogha is fearr.

6. Comparáid na roghanna

San iomlán, rinneadh measúnú ar 20 rogha beartais i 6 réimse beartais éagsúla. Comhcheanglaíodh na roghanna a thuilleadh chun 3 chás beartais a dhéanamh:

Cás Beartais 1: Bunlíne || Cás Beartais 2: Riosca-optamaithe || Cás Beartais 3: Feidhmíocht‑optamaithe

Ná déan aon rud || Rogha 1.2 Deighilt feidhme na seirbhísí tacaíochta || Rogha 1.3 Deighilt struchtúrach na seirbhísí tacaíochta

Rogha 2.2 Comhairliúchán agus glacadh feabhsaithe || Rogha 2.2 Comhairliúchán agus glacadh feabhsaithe

Rogha 3.2 Comhar frithpháirteach agus comhthiomsú saineolaithe || Rogha 3.3 3.2 + Deighilt institiúideach NSAanna ó SSALanna

Rogha 4.2 Laghdú ar rannpháirtíocht na mBallstát || Rogha 4.2 Laghdú ar rannpháirtíocht na mBallstát

Rogha 5.2 Spriocanna saintreoracha FAB || Rogha 5.3 FABanna Solúbtha

Rogha 6.3 Gnóthas Comhpháirteach Tionscail || Roghanna 6.4+6.3 Gnóthas Comhpháirteach Tionscail + Eurocontrol mar Bhainisteoir Gréasán leathnaithe

Cuireadh roghanna 2.3, 4.3 agus 5.4 i leataobh mar tá siad róchontúirteach go polaitiúil agus is teoranta nó éiginnte a dtairbhe. Fágadh rogha 6.2 ar lár mar ní bheadh ach tairbhe imeallach aici i gcomparáid leis an mbunlíne.

Féachann Cás 2 feabhas measartha a fháil, fara rioscaí polaitiúla íosta, ós rud é go bhfágtar amach na roghanna is conspóidí go polaitiúil, amhail deighilt struchtúrach na seirbhísí tacaíochta (rogha 1.3) agus deighilt institiúideach NSAanna ó na SSALanna (rogha 3.3). Mar sin féin, ní fhágann sé sin sin go bhféadfaí rogha 5.3 (FABanna níos solúbtha a chruthú) a chur i bhfeidhm, mar ní bheadh ciall léi ach amháin dá ndíchuachfaí na seirbhísí SSAL.

Is mó an riosca freasúra a théann le cás 3, ach d'fhéadfadh sé feabhas mór a chur ar an bhfeidhmíocht trí roghanna beartais níos uaillmhianaí a thabhairt isteach agus trí shineirgíochtaí a chruthú eatarthu.

Comparáid idir na cásanna beartais

|| Cás Beartais 1 Cás bunlíne || Cás Beartais 2: Riosca-optamaithe || Cás Beartais 3: Feidhmíocht‑optamaithe

ACHOIMRE NA dTIONCHAR

Tionchair eacnamaíocha: || || ||

Éifeachtúlacht ó thaobh costais de || 0 || >€ 250 M p.a. || >€ 780M p.a.

Éifeachtúlacht ó thaobh Eitiltí de || 0 || >€ 1.6 Bn p.a. || >€ 2 M p.a.

Acmhainn / Moilleanna || 0 || >€ 120 M p.a. || >€ 150 M p.a.

Costais riaracháin || 0 || € -7.9-9.7 M p.a. || € -13.8-16.8 M p.a.

Tionchair mhaicreacnamaíocha || || ||

OTI p.a. 2020/2030 || 0 || ~€ 600 M/ € 700 M || ~€ 750 M/ € 900 M

Fostaíocht 2030 || 0 || ~+10 000 || ~+13 000

Fostaíocht aerlíne 2020/2030 mar chuid di sin || 0 || + || ~+500/+3000

Tionchair Shóisialta: || || ||

Fostaíocht agus dálaí oibre d'oibrithe in || || ||

NSAanna || 0 || + || ~+80 post

SSALanna || 0 || ~ -3400 || ~ -9400

Sábháilteacht || 0 || + || ++

Tionchair chomhshaoil || || ||

Torann || 0 || 0 || 0

Astaíochtaí || 0 || ++ || ++

ÉIFEACHTACHT / ÉIFEACHTÚLACHT / COMHLEANÚNACHAS

Éifeachtacht: || || ||

Cuspóirí sonracha: || || ||

SO1: Feidhmíocht na seirbhísí aerthráchta ó thaobh éifeachtúlachta de a fheabhsú || 0 || ++ || +++

SO2: Feabhas a chur ar úsáid acmhainn BAT || 0 || + || +

Éifeachtúlacht, gan tionchair mhacraeacnamaíocha || 0 || Glansochair ~€ 1960 M pa || Glansochair ~€ 2915 M pa

Comhleanúnachas || 0 || + || ++

Maidir le héifeachtacht, cúngaíonn rogha choiteann na scéime feidhmíochta i rogha 2.2 an difríocht idir an dá chás. Mar sin féin, maidir le héifeachtúlacht, méadaíonn na costais riaracháin bheaga bhreise i gcás 3 na gnóthachain cost‑éifeachtúlachta faoi thrí, rud a thugann thart ar 1 billiún níos mó i dtairbhí díreacha ná i gcás 2. Ina theannta sin, spreagfadh an dá chás fás san earnáil eitlíochta, fás a chruthódh 10 000 post dá roghnófaí cás 2, agus thart ar 13 000 post dá roghnófaí cás 3. Maidir le comhchuibheas, is fearr a luíonn cás na feidhmíochta optamaithe le hidé-eolaíocht foriomlán na scéime feidhmíochta laistigh de chreat SES.

Mar fhocal scoir, meastar gurb é cás na feidhmíochta optamaithe 3 an rogha beartais is fearr.

7. Faireachán agus meastóireacht

Déanfaidh an Coimisiún meastóireacht ar cibé acu ar baineadh amach cuspóirí an tionscnaimh, uair amháin in 2015 agus arís in 2020. Murar baineadh amach iad, measfaidh an Coimisiún na céimeanna breise is gá a ghlacadh d'fhonn iad a bhaint amach.

Déanfar faireachán ar an bhfeidhmíocht trí thuarascálacha bliantúla an Chomhlachta Athbhreithnithe Feidhmíochta ar fheidhmíocht chóras BAT an AE, agus trí na tuarascálacha míosúla a eisíonn an Bainisteoir Líonra. Is iad seo na príomhtháscairí:

Cuspóir sonrach || Táscairí faireacháin

SO1: Feidhmíocht na Seirbhísí Aerthráchta ó thaobh éifeachtúlachta a fheabhsú || · Moilleanna (nóim / eitilt) · costais d'úsáideoirí a bhaineann le SSAL · Laghdú i meánsíntí eitilte · Laghdú ar astaíochtaí

SO2: Úsáid an chumais bhainistíochta aerthráchta a fheabhsú || · Éifeachtúlacht faoi bhealach · Feabhas ar thréchur rúidbhealach ag aerfoirt a bhfuil sriantacht acmhainní orthu faoi láthair

[1] Seirbhísí amhail faisnéis aerloingseoireachta, cumarsáid, loingseoireacht, faireachais nó meitéareolaíocht, a thacaíonn le soláthraithe lárnacha seirbhísí aerthráchta.